初夏即事寄魯望
作者：皮日休
朝代：唐

paragraphs: 夏景恬且曠，遠人疾初平。
黃鳥語方熟，紫桐陰正清。
廨宇有幽處，私游無定程。
歸來閉雙關，亦忘枯與榮。
土室作深谷，蘚垣爲干城。
𢼮杉突杝架，迸筍支檐楹。
片石共坐穩，病鶴同喜晴。
癭木四五器，筇杖一兩莖。
泉爲葛天味，松作羲皇聲。
或看名畫徹，或吟閑詩成。
忽枕素琴睡，時把仙書行。
自然寡儔侶，莫說更紛爭。
具區包地髓，震澤含天英。
粵從三讓來，俊造紛然生。
顧予客茲地，薄我皆爲傖。
唯有陸夫子，盡力提客卿。
各負出俗才，俱懷超世情。
駐我一棧車，啜君數藜羹。
敲門若我訪，倒屣欣逢迎。
胡餅蒸甚熟，貊盤舉尤輕。
茗脆不禁炙，酒肥或難傾。
掃除就藤下，移榻尋虛明。
唯共陸夫子，醉與天壤幷。